Kaapstad tot Nairobi 2007: 07/18/07
Dag 27, Woensdag 18 Julie, Iringa tot Chitimba
Vandag is ons laaste dag in Tanzanië en ons ry tot in Malawi waar ons eers slaapplek moet gaan soek. Ons was van plan om tot by die Livingstonia Mission bo-op die berg te ry en daar te kamp, maar die pad is blykbaar baie steil en ons het nie geweet hoe laat ons daar sou wees nie. Net voor Mbeya waar die pad afdraai na Malawi, gooi Poen gou met sy laaste Tanzaniese Sjielings diesel in. Die pad na Malawi loop oor baie mooi heuwels met groot aartappel, piesang en tee landerye langs die pad.
Tee plantasies anderkant Mbeya, Tanzanië
Tanzanië is een van die Afrika lande wat kan bekostig om landbou-produkte uit te voer. Net voor die Tanzanië / Malawi grenspos ruil ons geld om vir Malawiese kwachas. Dit gaan vinnig deur die Tanzaniese deel van die grenspos, maar by Malawi moes alle voertuie se registrasienommers eers neergeskryf word deur amptenare wat nie baie haastig was nie. In die doeane-kantoor moes ons eers wag vir die man wat ons Carne de Passage kon stempel. Daarna moes ons voor die hek wag totdat iemand ons Carne de Passage weer kon nagaan voordat ons verder kon ry. Aanvanklik het die pad baie slaggate gehad, maar later word dit 'n goeie teerpad wat al langs die Malawi meer loop. Ons ry tot by Chitimba en besluit om sommer hier te kamp.
Op die strand by Chitimba, Malawi
Die kampplek is reg langs die meer met 'n groot stuk wit strand, met 'n ry mooi pers bougainvilleas teen die kant. Hier was baie Overland vragmotors. Die ablusie fasiliteite is nie genoeg vir al die kampeerders nie, maar daar is darem spoeltoilette en storte. Die kampplek het groot koeltebome met afdakke waar kos gemaak kan word. Daar is ook 'n kroeg op die strand wat yskoue koeldranke en bier verkoop. Op die strand was dit winderig en die water van die meer was maar koelerig, niemand van ons het kans gesien om te gaan swem nie. Die boeke wat ons gelees het, het ons gewaarsku teen bilharzia. Daar was ook baie plaaslike mense wat ons op die strand lastig geval het.
Chitimba kampplek, Malawi
Net buite die kampplek is daar houtsneewerk stalletjies. Die pryse van die bakke was van die goedkoopste en die kwaliteit was baie goed. Ons besluit toe om liewer die volgende dag langs die pad te stop vir houtsneewerke. Een van die Overland vragmotor bestuurders het ons aangeraai om eerder by Nkhata Bay te stop. Ons het besluit om maar nie Livingstonia Mission toe te ry nie, dit sou te lank neem en ons wou eerder net rustig wees. Vanaand was daar frikkadelle op die spyskaart. Dit was vanaand die enigste aand tot dusver op die toer dat die Overland toeriste geraas het tot laat in die aand. Daar is 'n paar van hulle wat persoonlike probleme met mekaar gehad het en dit wou uitsorteer.